טום פולי

תומאס סטיבן פוֹליי (באנגלית: Thomas Stephen Foley; 6 במרץ 1929 – 18 באוקטובר 2013) היה פוליטיקאי אמריקאי, שכיהן כיושב ראש ה-49 של בית הנבחרים של ארצות הברית בשנים 1989–1995. מטעם המפלגה הדמוקרטית, ייצג פוליי את מחוז הקונגרס החמישי של מדינת וושינגטון במשך שלושים שנה (1965–1995). הוא היה ליושב ראש בית הנבחרים הראשון שהובס בבחירות לקונגרס של ארצות הברית בעודו מכהן, מאז 1862.

הוא נולד בספוקיין שבוושינגטון, למד באוניברסיטת גונזגה ופצח בקריירה משפטית אחרי שסיים את לימודיו בבית הספר למשפטים של אוניברסיטת וושינגטון בסיאטל. הוא הצטרף לסגל של הסנאטור הנרי ג'קסון לאחר שעבד כתובע וכעוזרו של התובע הכללי של ארצות הברית. בתמיכתו של ג'קסון, זכה פוליי בבחירות לבית הנבחרים, בהביסו את חבר הקונגרס הרפובליקני המכהן וולט הורן. הוא כיהן כמצליף הרוב בבית הנבחרים מ-1981 עד 1987 וכמנהיג הרוב בשנים 1987–1989. לאחר התפטרותו של ג'ים רייט מהישיבה בראשות בית הנבחרים, נבחר פוליי ליושב ראש במקומו.

מחוז הקונגרס אותו ייצג פוליי נעשה שמרני יותר ויותר במרוצת השנים, אך הוא זכה בבחירות חוזרות במהלך שנות השמונים וראשית שנות התשעים. בבחירות 1994 לקונגרס, פוליי התמודד נגד המשפטן ג'ורג' נת'רקאט. נת'רקאט ניתב לטובתו את הכעס הציבורי על פוליי בשל התנגדותו להטלת מגבלות על תקופות כהונה בקונגרס על מנת להביסו בבחירות. משהפסיד ולאחר שעזב את בית הנבחרים, מונה פוליי לשגריר ארצות הברית ביפן בשנים 1997–2001 תחת ממשלו של הנשיא ביל קלינטון.

קישורים חיצוניים 

 
 

ערכים שבהם תבנית בריטניקה אינה מתאימה
יושבי ראש בית הנבחרים של ארצות הברית
חברי בית הנבחרים של ארצות הברית ממדינת וושינגטון
שגרירי ארצות הברית ביפן
בוגרי אוניברסיטת וושינגטון
מקבלי אות לגיון הכבוד
אבירים מפקדים במסדר האימפריה הבריטית
מעוטרי מסדר הכבוד של הרפובליקה הפדרלית של גרמניה
חברי בית הנבחרים של ארצות הברית מטעם המפלגה הדמוקרטית
עורכי דין אמריקאים במאה ה-20
אמריקאים שנולדו ב-1929
אמריקאים שנפטרו ב-2013